มันนี่ทูเดย์
ไทยพาณิชย์ปิดระบบ
11 เม.ย. 2559

ไทยพาณิชย์ปิดระบบ
ธนาคารไทยพาณิชย์ จะปิดระบบเอทีเอ็มชั่วคราวทั่วประเทศ ในวันที่ 23 เม.ย. ตั้งแต่เวลา 23.00-05.00 น. ของวันที่ 24 เม.ย.นี้ เพื่อพัฒนาระบบและเพิ่มความปลอดภัยในการทำธุรกรรมผ่านเครื่องเอทีเอ็ม ด้วยความมุ่งมั่นที่ต้องการมอบบริการที่ดีที่สุดให้กับลูกค้า
ทั้งนี้ การปิดระบบดังกล่าวจะส่งผลให้ลูกค้าไม่สามารถใช้บริการบัตรเอทีเอ็มและบัตรเดบิตผ่านทุกช่องทางของธนาคารและต่างธนาคารได้ รวมถึงการชำระค่าสินค้าและบริการที่เครื่องรูดบัตร ณ ร้านค้า สำหรับบัตรเครดิตยังใช้ชำระค่าสินค้าและบริการที่ร้านค้าได้ตามปกติ แต่ไม่สามารถเบิกเงินสดล่วงหน้าได้ในทุกช่องทาง
เพิ่มวงเงินคุ้มครอง
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากกรณีอุบัติเหตุรถไฟชนรถบัสที่ จ.นครปฐม มีผู้เสียชีวิต 4 คน และได้รับบาดเจ็บ 32 คน จะได้รับความคุ้มครองการประกันภัยรถภาคบังคับ (ประกัน พ.ร.บ.) เพิ่มเป็น 3 แสนบาท/คน ค่ารักษาพยาบาล เพิ่มเป็น 8 หมื่นบาท/คน โดยไม่เพิ่มเบี้ยประกันภัย